Source: http://www.paulo.fi/saatio/nimikkorahastot
Timestamp: 2017-06-24 03:25:30+00:00
Document Index: 23601168

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ']

EestiIn english
EtusivuSäätiöYleistäSäätiön taustaaSäätiön säännötSäätiön hallitusNimikkorahastotSijoitustoimintaToimintakertomusLääketiedeLiikesivistysKuvataideSäveltaideApurahatNimikkorahastotSijoitustoimintaLahjoituksetYhteystiedotTaidekokoelma
Apurahat ja nimikkorahastotNimikkorahastot
Kantarahastosta apurahoja jaetaan lääketieteellisen tutkimustyön, liikesivistyksellisen tutkimus- ja koulutustyön sekä kuvataiteen ja säveltaiteen edistämiseksi. Sääntöjen mukaan vuosittain kantarahastosta jaettava summa jakautuu siten, että puolet jaetaan lääketieteelle, loppuosasta puolet liikesivistykselle ja loput tasan kuvataiteen ja säveltaiteen kesken.
Säätiön hallinnoimista nimikkorahastoista jako tapahtuu a.o. rahastojen sääntöjen mukaisesti.
Apurahoja ei myönnetä laite- eikä instrumenttihankintoihin eikä pääsääntöisesti myöskään matkakuluihin. Hakemukset on tehtävä kotisivuillamme olevalle lomakkeelle. Sivusto toimii vain hakuaikana.
Apurahan saajan tulee antaa erillinen kirjallinen selvitys ja tilitys ilman tositteita Paulon Säätiön hallitukselle 6 kuukauden kuluessa viimeisen erän maksamisesta.
Säätiön hallitus käyttää apurahahakemusten arvioinnissa asiantuntijoita, joiden antamien lausuntojen perusteella hallitus päättää apurahojen myöntämisestä käytettävissä olevien resurssien puitteissa.
Kantarahastosta jako suoritetaan säädekirjan säännösten mukaisesti.
Daisy ja Yrjö Eskolan rahastosta anomusten perusteella lääketieteellistä tutkimustyötä edistäviin tarkoituksiin. Tällöin tulevat ensi sijassa kysymykseen nuoret lahjakkaat vähävaraiset lääketieteen tutkijat tai opiskelijat. Puolet myönnettävistä apurahoista jaetaan Helsingin Yliopiston lääketieteellisessä tiedekunnassa opiskelleille tai opiskeleville. Toinen puoli jaetaan turkulaisille, etupäässä ruotsinkielisille ja ensisijaisesti Åbo Akademi'ssa toimiville. Rahaston perustamisvuosi 1978.
Jorma Pätiälän rahastosta hakemuksen perusteella apurahana tai tunnustuspalkintona tutkimustyöhön tai tutkijalle, jonka työ kohdistuu ensi sijassa keuhkosairauksiin tai liittyy sota- tai niihin verrattavien vammojen hoitoon. Rahaston perustamisvuosi 1980.
Tapani Tammiston rahastosta anestesiologiseen tutkimukseen. Rahaston perustamisvuosi 1995.
Ahti Tarkkasen rahastosta hakemuksesta apurahana tai tunnustuspalkintona ilman anomusta silmäsairauksien tai niihin verrattavien sairauksien tai vammojen hoitoa edistävään tutkimustyöhön. Rahaston perustamisvuosi 1983.
Suu- ja leukakirurgian Tutkimusrahastosta suu-, leuka- ja kasvosairauksien kirurgista hoitoa edistävään (maxillofacial surgery) tutkimukseen. Rahaston perustamisvuosi 2000. Apurahojen lisäksi rahasto voi jakaa ansioituneesta opinnäytteestä palkintoapurahan. Näitä ovat olleet:
Leonard Hyry: Nervus alveolaris inferior -vaurioiden ilmaantuvuus alaviisaudenhampaan poistossa preoperatiivisen kartiokeilatietokonetomografiatutkimuksen jälkeen (PDF)
Sanna Koskela: Hampaan poistoon liittyvät potilasvalitukset (PDF)
Akateemikko Leena Palotien muistorahaston varoja käytetään Akateemikko Leena Palotie –luennon (englanniksi Leena Peltonen Lecture) toteuttamiseen niin monta kertaa kuin rahaston varat sen sallivat. Luennoitsijoiden valinnasta ja tieteellisestä sisällöstä vastaa Suomen molekyylilääketieteen instituutin (FIMM) johtaja. Luentotapahtumaan voidaan liittää Leena Palotie –palkinto. Rahaston tuotoista voidaan myös jakaa apurahoja tutkimustyöhön, jossa selvitetään geenien merkitystä ihmisen sairauksissa. Apurahat jaetaan Paulon Säätiön hallituksen päätöksellä siten, että Suomen molekyylilääketieteen instituutin (FIMM) johtaja järjestää tieteellisen arvioinnin ennen apurahoista päättämistä. Rahaston perustamisvuosi on 2010.
Eino Hirvosen rahastostajaetaan apurahana tai tunnustuspalkintona ensisijaisesti Aalto-yliopiston kauppakorkeakoulussa opiskelleille tai opiskeleville kauppatieteen maistereille vientikoulutusta edistäviin tutkimuksiin ja toimintaan. Rahaston perustamisvuosi 1980.
Veikko Palotien rahastostavoidaan myöntää apurahoja ja palkintoja liikesivistystä edistäviin tarkoituksiin ja erityisesti sellaisten opintojen ja tutkimusten tukemiseen, jotka kohdistuvat liike-elämän juridiikkaan ja ovat omiansa kehittämään hakijaa kykeneväksi palvelemaan asianajajana Suomen elinkeinoelämää kotimaassa ja sen kansainvälisissä liiketoiminnoissa. Apurahoja voidaan myöntää myös sellaisten kurssien, seminaarien ja kokousten järjestämistä varten, joissa käsitellään liike-elämän juridiikkaan luettavia kysymyksiä. Rahaston perustamisvuosi 1977.
Vuoden 2009 syksyllä Paulon Säätiö ja Asianajotoimisto Veikko Palotie & Co Oy (nyttemmin Asianajotoimisto Merilampi Oy) päättivät Helsingin yliopiston oikeustieteellisen tiedekunnan myötävaikutuksella perustaa Veikko Palotie –palkintostipendin.
Sovitun mukaisesti tiedekunta valitsee vuosittain kahdesta kolmeen oikeustieteen maisterin tutkinnon suorittamiseksi tehtyä ansiokasta tutkielmaa, jotka ovat aiheensa puolesta mielenkiintoisia elinkeinoelämän näkökulmasta.
Tiedekunta tekee Paulon Säätiön Veikko Palotien rahastolle ja Asianajotoimisto Merilampi Oy:lle esityksen valitsemiensa opinnäytteiden laatijoiden palkitsemisesta tässä tarkoitetulla palkintoapurahalla.
Ensimmäisen kerran palkintostipendi yhdessä Veikko Palotie -mitalin kera jaettiin tammikuussa 2010. Opinnäytteet ovat tässä osoitteessa: http://www.paulo.fi/liikesivistys/oikeustiede
Kantarahaston apurahat on tarkoitettu suomalaisille tai Suomessa vakituisesti asuville nuorille kuvataiteilijoille.
Taideostoihin voidaan varata osa jaettavana olevista varoista.
Kantarahaston apurahat on tarkoitettu suomalaisille tai Suomessa vakituisesti asuville solististen opintojen tukemiseen. Myös matka-apuraha voi säveltaiteen kohdalla tulla kysymykseen. Hulda Paulo -palkinto jaetaan Paulon Säätiön hallituksen päätöksellä ja sen jakoperusteista päättää säätiön hallitus. Se voidaan myöntää vain suomalaiselle tai Suomessa vakituisesti asuvalle henkilölle, ei yhteisölle. Palkinnon suuruudesta päättää säätiön hallitus. Palkinto on jakamaton ja se luovutetaan vain yhdelle saajalle kerrallaan. Se voidaan jakaa myös musiikkikilpailuissa.
Sigurd ja Liisa Wikströmin rahastosta jaetaan Paulon Säätiön säännöissä sanottuihin tarkoituksiin. Jaon kohteesta päättää säätiön hallitus vuosittain erikseen. Rahaston perustamisvuosi 1990.
Kalle ja Märtha Ebbin rahasto jakaa puolet Ski Sport Finland ry:lle nuorten alppihiihdon edistämistä ja lähinnä sen kansainvälistä kilpailutoimintaa varten. Toinen puoli jaetaan Slalom-Seura r.y.:lle nuorisotoimintaa varten. Kummankin on tehtävä vuosittain elokuun loppuun mennessä säätiön hallitukselle tilitys ja selvitys edellisen talven aikana käytetyistä varoista sekä ehdotus varojen käytöstä seuraavana talvikautena säätiön hallituksen hyväksyttäväksi. Rahaston perustamisvuosi 1994.